《送李殿院移镇淮阳》
宋代·魏野

花骢秋健绣旗开，渐远棠郊近帝台。
耳目紧官终拜去，股肱雄镇暂迎来。
两州将相为交代，三径渔樵阻接陪。
犹赖雅章留刻石，时时闲看拂尘埃。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。